作者:姚勉
標題:沁園春
內容:一葉新涼，又是西風，吹轉素商。攬玉壺英氣，鍾為人物，銀河精采，融作文章。司巧天公，攙先七夕，分付天孫雲錦裳。騎龍鳳，自九霄飛至，萬丈光芒。早年奏賦長楊。飽挹盡瀛洲風露香。問石渠天祿，借將班馬，荷山錦水，暫作龔黃。藥省春風，薇垣夜月，合佩仙花侍玉皇。明年裡，飲壽椒何處，宣勸持觴。